‘বেছে বেছে মহিলাদের নাম বাদ’, কমিশনকে নিশানা মুখ্যমন্ত্রীর

কলকাতা: SIR-এ বেছে বেছে মহিলাদেরই টার্গেট করা হচ্ছে।ভুল ম্যাপিংয়ের জন্য বিবাহিত মহিলাদের নাম বাদ গিয়েছে বলে অভিযোগ তুললেন মুখ্যমন্ত্রী মমতা বন্দ্যোপাধ্যায় (Mamata Banerjee)। মহিলা ছাড়াও বয়স্ক, অসুস্থ রোগীদের শুনানিতে ডাকা হচ্ছে, হেনস্থা করা হচ্ছে। এই ইস্যুগুলি তুলে ধরেই মঙ্গলবার বিজেপি ও নির্বাচন কমিশনকে নিশানা করলেন মুখ্যমন্ত্রী। উল্লেখ্য, রাজ্যে ক্ষমতায় আসার পর মুখ্যমন্ত্রী মমতা বন্দ্যোপাধ্যায় মহিলাদের উন্নয়নে একাধিক প্রকল্প চালু করেন। সেই সব প্রকল্প এই ১৫ বছরে তৃণমূলের মহিলা ভোটকে আরও শক্ত করেছে। বিজেপি কোনও ভাবেই সেই মহিলা ভোট ব্যাঙ্কে থাবা বসাতে পারেনি বলেই মত রাজনৈতিক মহলের।

নবান্নে সাংবাদিক বৈঠকে মমতা এদিন বলেন, “৫৪ লক্ষ নাম বিনা কারণে, অনৈতিকভাবে বাদ দেওয়া হয়েছে। এমনকি মহিলাদেরও টার্গেট করা হচ্ছে। ইচ্ছাকৃতভাবে মহিলা ভোটব্যাঙ্কে কোপ ফেলতে চাইছে বিজেপি, দাবি মুখ্যমন্ত্রী মমতা বন্দ্যোপাধ্যায়ের। তাঁর আরও দাবি, “৫৪ লক্ষ মানুষ জানেনই না তাদের নাম বাদ গেছে। আমরা কেউ জানতে পারিনি। শুধু বিজেপি পার্টি অফিসে নামের লিস্ট। তাঁরা নিশ্চিন্তে আছে যে তাদের নামটা আছে। ড্রাফ্ট লিস্টে এত নাম থেকে নিজের নামটা কীকরে দেখা সম্ভব?” মুখ্যমন্ত্রীর অভিযোগ, এই প্রক্রিয়ায় বেছে বেছে মহিলাদের নাম বাদ দেওয়া হয়েছে। বিবাহিত মেয়েদের পদবির পরিবর্তন, ঠিকানা পরিবর্তন হওয়ায় তাঁদের নাম বাদ দেওয়া হয়েছে বলে অভিযোগ মুখ্যমন্ত্রীর। মমতার অভিযোগ, মাইক্রো অবজার্ভাররা বিজেপির দলদাস, এর নিয়ম নেই। অন্য কোনও রাজ্যে মাইক্রো অবজার্ভার নেই। মানুষের গণতান্ত্রিক অধিকার কেড়ে নিতে চায় বিজেপি। শুনানিতে BLA-2-দের ঢুকতে দেওয়া হচ্ছে না। বিজেপির BLA-2 না থাকার সিদ্ধান্ত।”